
Parengto sprendimo projekto tikslas – patvirtinti naujus Šiaulių Gegužių progimnazijos nuostatus įteisinant juose pasikeitusių teisės aktų nuostatas (toliau – Nuostatai). 

Šiaulių Gegužių progimnazijos (toliau – progimnazija) nuostatai patvirtinti Šiaulių miesto savivaldybės tarybos 2023 m. birželio 8 d. sprendimu Nr. T-269 „Dėl Šiaulių progimnazijų nuostatų patvirtinimo“.

Sprendimo projektas parengtas ir teikiamas vadovaujantis Lietuvos Respublikos biudžetinių įstaigų įstatymo Nr. I-1113 pakeitimo įstatymu Nr. XIV-2241, kuriuo patikslinta biudžetinės įstaigos samprata; pakoreguotos biudžetinės įstaigos teisės ir pareigos; patikslintos biudžetinės įstaigos savininko teises įgyvendinančios institucijos kompetencijos; nustatyti biudžetinės įstaigos nuostatų reikalavimai; įtvirtintos nuostatos dėl biudžetinės įstaigos vadovo kompetencijų.
Biudžetinių įstaigų įstatymo 5 straipsnio 3 dalies 1 punkte nurodyta, jog biudžetinės įstaigos savininko teises ir pareigas įgyvendinanti institucija tvirtina biudžetinės įstaigos nuostatus, o to paties įstatymo 11 straipsnio 1 dalies 4 punkte imperatyviai nurodyta, kad biudžetinės įstaigos vadovas nustato biudžetinės įstaigos struktūrą ir darbuotojų pareigybių sąrašą.
Lietuvos Respublikos Seimas 2023 m. lapkričio 16 d. priėmė Lietuvos Respublikos vietos savivaldos įstatymo Nr. I-533 6, 15, 18, 21, 25, 27, 29, 33, 34, 38, 39, 43, 55, 60 ir 68 straipsnių pakeitimo įstatymą, kuris įsigaliojo 2024 m. sausio 1 d. Šiuo įstatymu buvo pakeistas 15 straipsnio 2 dalies 9 punktas, numatantis, jog Savivaldybės tarybos viena iš kompetencijų yra savivaldybės biudžetinių įstaigų nuostatų tvirtinimas mero teikimu. Iki šio įstatymo įsigaliojimo Savivaldybės tarybos viena iš kompetencijų buvo ne tik savivaldybės biudžetinių įstaigų nuostatų tvirtinimas, bet ir savivaldybės biudžetinių įstaigų struktūros, darbo užmokesčio fondo tvirtinimas, didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus savivaldybės biudžetinėse įstaigose nustatymas mero teikimu, tačiau šios nuostatos nuo 2024 m. sausio 1 d., įsigaliojus naujam teisiniam reglamentavimui, neteko galios.
Nuo 2025 m. sausio 1 d. pakeistas Ekonominės veiklos rūšių klasifikatorius (EVRK 2.1 RED).
Švietimo įstatymo 2 straipsnio 162, 181, 341 dalyse ir 60 straipsnyje nurodyta, jog atstovai į progimnazijos savivaldą yra renkami.
Lietuvos Respublikos švietimo, mokslo ir sporto ministerijos 2024 m. gruodžio mėn. 10 d. rašte Nr. SR-4449 „Dėl Šiaulių bendrojo ugdymo mokyklų, vykdančių formalųjį švietimą papildančio ugdymo programas“, adresuotame Šiaulių miesto savivaldybei, nurodoma, kad progimnazijos nuostatuose „negali būti įtvirtinta teisė vykdyti formalųjį švietimą papildančio ugdymo (toliau – FŠPU) programų“. Švietimo įstatymo 15 straipsnio 2 dalyje pateikiamas baigtinis sąrašas institucijų, turinčių teisę vykdyti FŠPU. Vadovaujantis 15 straipsnio 2 dalies nuostatomis patikslinti progimnazijos tikslai, uždaviniai, programų sąrašas, išbrauktas 13.1 papunktis „formalųjį švietimą papildančio dailės ugdymo mokykla, kodas 31614210“, 19 punktas, reglamentuojantis dailės ugdymo skyriaus tipą ir paskirtį.
Atsižvelgiant į aukščiau nurodytą pasikeitusį teisinį reguliavimą, peržiūrėti ir pakeisti progimnazijos nuostatai.

Pasekmės teigiamos. Priėmus sprendimą, bus patvirtinti Šiaulių Gegužių progimnazijos nuostatai, kurie atitiks galiojančius teisės aktus. 

Priėmus sprendimą bus pripažintas netekusiu galios Šiaulių miesto savivaldybės tarybos 2023 m. birželio 8 d. sprendimo Nr. T-269 „Dėl Šiaulių progimnazijų nuostatų patvirtinimo“ 1.2 papunktis.

Sprendimui įgyvendinti nereikės priimti papildomų teisės aktų.  
Sprendimui įgyvendinti reikalingos lėšos.
Sprendimui įgyvendinti nebus reikalingos papildomos biudžeto lėšos.
Sprendimo projekto antikorupcinis vertinimas.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Danguolė Teišerskienė, tel. (+370 41) 38 64 74. Projekto iniciatorius – Švietimo skyrius. 

